وەگورەی یاسا، هەر کەسیگ یا دامەزراویگ یا ناوەندیگ بخوازێد کتاو بڵاو بکەێد، بایەتە یەکەم جار شمارەی توومارکردن کتاو لەڕی وەڕیەوبەرایەتی گشتی کتاوخانەیل گشتی لە هەرێم کوردستان وەربکرێد، ک هەیشت وەڕیەوبەرایەتی گشتی دیرێد (هەولێر ، سلێمانی، دهۆک، هەڵەبجە، گەرمیان، راپەڕین، زاخۆ، سۆران)، ک ئیرنگە وەڕیەوبەرایەتی زاخۆ واز کریا، و وەڕێەوبەرایەتی سۆرانیش، ئەرا ئاسانکردن کار نویسەر و بڵاوکەرەیل.
لەی باوەتە، دیاری عەزیز، وەڕیەوبەر گشتی کتاوخانەیل هەرێم کوردستان لە چەوپیکەفتنیگ وەگەرد سایت فەرمی حکومەت هەرێم کوردستان وت: دامودەزگایل و ناوەندەیل و نویسەرەیل وەشیوەی گشتی ک شمارەی چاپ لە وەڕیەوبەرایەتی گشتی وەرگرن، هویچ گیچەڵیگ نیەکەفێدە نوایان، و ریکارەیل ئاسانیگ نریاگە ک تەنیا چەن زانیارییگ سەرەتایی خوازێد، جویر ناو نویسەر و ئەڵگەردانکار و چاپخانە و چاپیگ لە کتاوەگە، ئیجا شمارەیگ وەپی دریەێد، و بایەتە ئەو شمارە لەناو کتاوەگە چاپ بکریەێد.
وتیش: هویچ چەودیاریکردن لە هەرێم کوردستان نییە قەیەغەی دەرکردن شمارەی چاپ بکەێد، باوجی ئەگەر کتاوەگە وەگەرد بنەمایل ئاین و وڵات و کۆمەڵگا و راسی میژوو نەوود، ئیمە تەنیا ئاگادار وەزارەت روشنهویری کەیمن، و ئەوان هەڵسەنگاندن وەڕی دەسەیگ ئەرای کەن، تا بڕیاریگ بیەن، و لەبان ئەوەیش، لە ماوەی دوو ساڵ گوزەشتە هویچ کتاویگ قەیەغە نەکریاگە.
وەڕیەوبەر گشتی کتاوخانەیل گشتی لە هەرێم کوردستان وتیش:  ساڵانە شمارە وە زیاتر لە ٥٠٠ کتاو وە گشت زوانەیل دریەێد، و شمارەی چاپ وەئەو پیکاتەیلیش دایمنە، جویر کلدان و ئاشوری و ئەرمەنی ئەرا ئاسانکردن کاریان.
لە هەرێم کوردستان ٩٢ کتاوخانەی سەروە وەڕیەوبەرایەتی گشتی کتاوخانەیل گشتی هەس، 858 هەزار و 951 کتاو هاناویان:  (هەولێر: 30 کتاوخانە،  276 هەزار و 866 کتاو ها ناویان، سلێمانی: 26 کتاوخانە، 350 هەزار و 984 كتاو، دهۆك: 8 کتاوخانە،  74 هەزار كتاو، هەڵەبجە: 6 کتاوخانە، 32 هەزار و 689 كتاو، راپەڕین: 12 کتاوخانە، 39 هەزار و 689 كتاو،  گەرمیان: 10 کتاوخانە،  84 هەزار و 493 كتاو).
و لە ماوەی سێ ساڵ گوزەشتە، ئامارەیل وەیجویرە بوین:
یەکەم: شمارەی سەردانکەرەیل 155 هەزار 697 (هەولێر: 32 هەزار و 658 کەس، سلێمانی: 93 هەزار و 992 کەس، دهۆک: 13 هەزار و 25 کەس، هەڵەبجە: 6 هەزار و540 کەس، گەرمیان: هەزار و 784 کەس، رابرين: 7 هەزار و 698 کەس).
دویەم: شمارەی چاپ و توومارکردن لە کتاوخانەی گشتی ئەرا کتاوەیل  9 هەزار  و 331 شمارە وەگورەی  پارێزگایل وەیجویرە: (هەولێر: 3 هەزار و 984 شمارە ، سلێمانی: 3 هەزار و 360 شمارە، دهۆک: هەژار و 987 شمارە).
